Jekk l-awtoritajiet ifaqqru l-Malti billi jqisuh bħala lsien barrani u inferjuri f'artu stess, jekk jinkoraġġixxu liċ-ċittadini Maltin stess biex ma jitgħallmuhx sew, u jekk ma jaħdmux bil-fatti biex ikollna bilingwiżmu f'saħħtu, ikomplu jressquna lejn monolingwiżmu li bih niftaqru lkoll. Il-Malti, kif dejjem wera Oliver Friggieri, jeħtieġ mhux biss rispett u riċerka serja, imma jeħtieġ ukoll l-impenn konkret ta' kulħadd, miż-żgħar nett sal-kbar nett.